钦定古今图书集成/明伦汇编/氏族典/第151卷 > 《廖用贤尚友录》 > 袁敬
## 钦定古今图书集成/明伦汇编/氏族典/第151卷 > 《廖用贤尚友录》 > 袁敬

按《陈书袁敬传》：“敬字子恭，陈郡阳夏人也。父昂，梁侍
中、司空，谥穆公。敬纯孝有风格，幼便笃学，老而无倦。
释褐秘书郎，累迁太子舍人、洗马、中舍人。江陵沦覆，
流寓岭表。高祖受禅，敬在广州，依欧阳𬱟。及𬱟卒，其
子纥据州，将有异志。敬累为陈逆顺之理，言甚切至，
纥终不从。高宗即位，遣章昭达率众讨纥，纥将败之”
时恨不纳敬言，朝廷义之。其年，征为太子中庶子、通
直散骑常侍。俄转司徒左长史，寻迁左民尚书，转都
官尚书，领豫州大中正。累迁太常卿、散骑常侍、金紫
光禄大夫，加特进。至德三年卒，时年七十九。赠左光
禄大夫，谥曰“靖德。”子元友嗣。